Предговор към българското издание

Поредицата „Моето сексуално образование” ще окаже безценна подкрепа на съвременните родители и възпитатели в една зона на деликатни отношения с децата. Тези книги са уникални с това, че поднасят темата за сексуалността, която в днешно време или се избягва, или се третира вулгарно, по изключително интелигентен начин, който внушава уважение към детето и неговото тяло. Поредицата ни помага да проведем един необходим разговор – открит, добронамерен и информативен, разбираем и съобразен с възрастта и нуждите на малкия човек до нас.

Това е важна стъпка в осъществяването на по-мащабната задача да осигурим здравно образование на детето. За да може то да усвои умения за здравословен начин на живот, е нужно да започнем да работим с него още през първите години от развитието му и да възприемем възпитателен подход, който набляга на личната отговорност.

Детето е един неуморен преводач, който се опитва да „преведе” това, което движи тялото му, и да го облече в смисъл и значение. То се опитва да намери подходящата дума, рисунка, игра, в които може да проектира онова, което се случва в тялото му и което то не може съзнателно да контролира: напрежение, възбуда, удоволствие и т.н. В това свое занимание детето никога не успява да си обясни всичко, винаги остава една пукнатина между онова, което активира и бушува в тялото му, и способността му да облича в смисъл и значение онова, което му се случва. Именно в тази пукнатина се ражда любопитството, което кара детето да задава въпроси и да търси отговори. Така то се превръща в истински изследовател. Намира отговорите тогава, когато самò се сблъска и премине през дадена житейска ситуация, обикновено свързана с раздяла, със загуба, с нова субективна позиция и пр.

Възрастният, родителят е естественият партньор на детето в това негово търсене и изследване, в неговото усилие на малък „преводач”. От възрастния не се очаква да знае и да дава готови отговори, а да казва верни и истински думи. Говоренето с верни и истински думи носи облекчение и успокоява детето. Особено, когато става въпрос за неговото тяло.

И тук на помощ идва героинята от книжката Жужи - едно малко момиченце, което обича да играе и да задава въпроси. За него, както и за много други малки деца, е естествено и нормално да питат и говорят за тялото си. А живото тяло на детето се движи от детската сексуалност. На Зигмунд Фройд дължим откритието за спецификата на детската сексуалност. Важно е да се знае, че тя се отдалечава от понятието за сексуалността при възрастния. „Сексуално” при Фройд означава това, което носи удовлетворение на тялото. Изучавайки детето, Фройд открива, че сексуалното съществува във всички отвори на тялото, където е стимулирано от физиологични функции. Тези телесни отвори /например, устата/ са гранични зони между вътре и вън. Те са център на жизнено важни процеси.

В тази книжка, на която си мисля, че би било добре да има едно подзаглавие: „Задължително за възрастни“, се дава адекватна и лесно разбираема информация за детската сексуалност, чиято отличителна черта е автоеротизма. Т.е. детето получава удоволствие от своето собствено тяло. Изключително важно е обаче да се знае, че то има огромна потребност да адресира това удоволствие към близкия за него възрастен. Нуждае се от думите на майката, на учителката в детската градина или на този, който е до него, за да облече в смисъл и значение, това което усеща в тялото си. Затова е необходимо да се разпознават проявите на детската сексуалност и нейните характерни особености, да се говори на детето с верни и точни думи, възрастните да имат идея от психосексуалните стадии на развитието.

Тази книжка ни помага да отворим възможности в начина, по който мислим за детето, в езика, с който му говорим и в общуването ни с детето, за неговото живо тяло. От друга страна за детето е изключително необходимо и важно да познава тялото си, да проумее, че то е негово и е лично и неприкосновено, да говори и споделя без притеснение и чувство за вина с най-близките си онова, което го вълнува (Виж в канала на сдружение „Дете и пространство“ в Youtube видео-урока за родители „Тялото на детето и неговата неприкосновеност“: https://bit.ly/3G76lED . Малкият изследовател има нужда от пространство, в което да задава своите въпроси.

Ако не знаете как да отворите такова пространство, повикайте на помощ Жужи.

Весела Банова,  
психоаналитик